L'any 1996 es va iniciar en els escorxadors de Catalunya un programa de vigilància i control de l'encefalopatia espongiforme bovina (EEB) consistent en la retirada de materials específics de risc dels animals originaris o procedents dels països amb casos autòctons d'EEB i en l'anàlisi histològic dels encèfals dels animals bovins de més de quatre anys escollits de forma aleatòria.
Efectivament, la retirada dels materials específics de risc (MER) ha estat, en base a informes científics concloents, la principal mesura adoptada per evitar la transmissió de la malaltia dels animals a les persones.
Per aquest motiu, la Comissió Europea va establir, mitjançant la Decisió comunitària 2000/418/CE, l'obligatorietat de retirar els MER dels animals bovins, amb independència del seu país d'origen o procedència, a tot el territori de la Unió Europea, a partir de l'1 d'octubre de 2000.
D'altra banda, el Reial decret 3454/2000, de 22 de desembre, pel qual s'estableix i regula el programa integral coordinat de vigilància i control de les encefalopaties espongiformes transmissibles dels animals, va establir la normativa bàsica per a l'aplicació dels controls sanitaris necessaris per fer front a aquestes malalties en el territori de l'Estat, tot determinant que a partir de l'1 de gener de 2001 s'havien d'analitzar diverses subpoblacions d'animals considerats de major risc mitjançant test ràpids post mortem (fase I), i l'1 de juliol de 2001, com a màxim, tots els animals bovins majors de trenta mesos sacrificats pel procediment habitual i destinats al consum humà s'havien de sotmetre a aquests mateixos tests (fase II).
Mitjançant el Decret 40/2001, de 6 de febrer, pel qual s'estableixen mesures addicionals, a Catalunya, de control de l'encefalopatia espongiforme bovina (DOGC núm. 3327, de 14.2.2001), es va rebaixar a vint-i-quatre mesos l'edat dels animals de l'espècie bovina als quals s'havien de practicar els tests ràpids post mortem per a la detecció de la malaltia assenyalada, com a mesura de control ordenada a garantir la protecció de la salut i el màxim nivell de seguretat de les persones consumidores.
Posteriorment, l'Ordre APA/718/2002, de 2 d'abril, per la qual es modifiquen determinats annexos del Reial decret 3454/2000, de 22 de desembre, va establir amb caràcter de normativa bàsica que a tot el territori de l'Estat s'havien de fer proves d'EEB dels animals de l'espècie bovina de més de vint-i-quatre mesos sacrificats pel procediment habitual per al consum humà.
A nivell comunitari, el Reglament CE 999/2001, del Parlament Europeu i del Consell, de 22 de maig de 2001, pel qual s'estableixen disposicions per a la prevenció, el control i l'eradicació de determinades encefalopaties espongiformes transmissibles, disposa que els Estats membres que demostrin, d'acord amb determinats criteris, la millora de la seva situació epidemiològica, mitjançant la presentació d'una anàlisi de risc global, així com la seva capacitat per determinar l'eficàcia de les mesures adoptades i garantir la protecció de la salut humana i animal, podran sol·licitar la revisió dels seus programes anuals de seguiment de l'EEB.
Així mateix, el Reglament CE 571/2008, de la Comissió, de 19 de juny de 2008, va modificar l'annex III del Reglament CEE 999/2001, esmentat, quant als criteris de revisió dels programes anuals de seguiment de l'EEB.
Recentment s'ha dictat la Decisió 2008/908/CE, de la Comissió, de 28 de novembre de 2008, per la qual s'autoritza determinats Estats membres a revisar el seu programa anual de seguiment de l'EEB, possibilitant que els països que consten en l'annex, entre ells l'Estat espanyol, modifiquin el seu programa anual com a conseqüència de la millora de la situació epidemiològica, augmentant l'edat mínima de cribatge dels vint-i-quatre als quaranta-vuit mesos.
En aplicació de la Decisió comunitària assenyalada, l'Ordre PRE/1431/2009, de 29 de maig, per la qual es modifica l'annex II del Reial decret 3454/2000, de 22 de desembre, pel qual s'estableix i regula el programa integral coordinat de vigilància i control de les encefalopaties espongiformes transmissibles dels animals, disposa que l'edat de cribatge dels animals bovins ha d'augmentar, amb caràcter general, de més de vint-i-quatre a més de quaranta-vuit mesos, amb algunes excepcions per a determinats grups de risc en ordre a una més adequada vigilància epidemiològica.
Atès que des de l'any 2002 no hi ha hagut a Catalunya cap resultat positiu per EEB en animals bovins d'entre vint-i-quatre i quaranta-vuit mesos, i que l'anàlisi de risc a Catalunya, basat en els indicadors epidemiològics proposats per l'Autoritat Europea de Seguretat Alimentària (EFSA), demostra que la situació epidemiològica del país ha millorat sensiblement, la qual cosa palesa l'eficàcia de les mesures de vigilància i control adoptades, així com també que l'aplicació d'un programa de seguiment revisat de la malaltia garanteix en idèntica mesura la protecció de la salut de les persones i dels animals, escau derogar el Decret 40/2001, de 6 de febrer, pel qual s'estableixen mesures addicionals, a Catalunya, de control de l'EEB.
En definitiva, la derogació del Decret 40/2001, de 6 de febrer, citat, suposa incrementar a quaranta-vuit mesos l'edat a partir de la qual cal testar els animals bovins, conformement amb la Decisió comunitària abans esmentada, salvant les excepcions per a determinats grups de risc que es fixen en l'annex II del Reial decret 3454/2000, de 22 de desembre, pel qual s'estableix i regula el programa integral coordinat de vigilància i control de les encefalopaties espongiformes transmissibles dels animals, segons la redacció donada per l'Ordre PRE/1431/2009, de 29 de maig, la qual té caràcter bàsic en el sentit de l'article 149.1.16, a) de la Constitució.
Tenint en compte que la Decisió comunitària aplicable autoritza l'Estat espanyol augmentar l'edat de mostreig de bovins a 48 mesos a partir de l'1 de gener de 2009, i que l'adequació a nivell estatal de les mesures estatals, de caràcter bàsic, a les comunitàries s'ha previst amb efectes retroactius des de l'1 de gener de 2009, es justifica la inaplicabilitat de la vacatio legis ordinària i que l'entrada en vigor del Decret que ha de derogar el Decret 40/200, de 6 de febrer, sigui l'endemà de la seva publicació.
Per tot això, de conformitat amb el que estableix l'article 39.1 en relació amb el 40.1, ambdós de la Llei 13/2008, del 5 de novembre, de la presidència de la Generalitat i del Govern, a proposta de la consellera de Salut i del conseller d'Agricultura, Alimentació i Acció Rural, i d'acord amb el Govern,
Es deroga el Decret 40/2001, de 6 de febrer, pel qual s'estableixen mesures addicionals, a Catalunya, de control de l'encefalopatia espongiforme bovina.
Aquest Decret entrarà en vigor l'endemà de la seva publicació al Diari Oficial de la Generalitat de Catalunya.
Es faculten la persona titular del Departament de Salut i la persona titular del Departament d'Agricultura, Alimentació i Acció Rural, en l'àmbit de les seves competències respectives, per adoptar les mesures necessàries per a l'aplicació d'aquest Decret.
Barcelona, 9 de desembre de 2009
Conseller d'Agricultura, Alimentació i Acció Rural